สงคราม 2 ห้าง(หรู)เคียงเมือง
หลัง “ไอคอนสยาม” เปิดตัวอลังการงานสร้าง เมื่อ 9 พ.ย. 61 และกลายเป็นห้างเริ่ดหรูย่านฝั่งธนบุรี บนพื้นที่ 50 ไร่ ริมแม่น้ำเจ้าพระยา ที่เกิดจากการร่วมมือกัน ระหว่างกลุ่ม “สยามพิวรรธน์” กับกลุ่ม “แมกโนเลีย ควอลิตี้ฯ” เป็นอาคารศูนย์การค้าขนาดใหญ่ริมแม่น้ำเจ้าพระยา 2 อาคารเชื่อมต่อกัน มีพื้นที่ขายมากเป็นอันดับ 2 ของประเทศไทย จัดว่าเป็นรองเพียง “ห้างเซ็นทรัลพลาซา เวสต์เกต” ที่เชื่อมอาคารชุดเพื่อการพักอาศัย 2 อาคารและโรงแรมเท่านั้นเอง
21 มิ.ย. 2563

พลวัตปี 2020 : สุภชัย ปกป้อง
หลัง “ไอคอนสยาม” เปิดตัวอลังการงานสร้าง เมื่อ 9 พ.ย. 61 และกลายเป็นห้างเริ่ดหรูย่านฝั่งธนบุรี บนพื้นที่ 50 ไร่ ริมแม่น้ำเจ้าพระยา ที่เกิดจากการร่วมมือกัน ระหว่างกลุ่ม “สยามพิวรรธน์” กับกลุ่ม “แมกโนเลีย ควอลิตี้ฯ” เป็นอาคารศูนย์การค้าขนาดใหญ่ริมแม่น้ำเจ้าพระยา 2 อาคารเชื่อมต่อกัน มีพื้นที่ขายมากเป็นอันดับ 2 ของประเทศไทย จัดว่าเป็นรองเพียง “ห้างเซ็นทรัลพลาซา เวสต์เกต” ที่เชื่อมอาคารชุดเพื่อการพักอาศัย 2 อาคารและโรงแรมเท่านั้นเอง
เพียงไม่ถึงปีวันที่ 31 ส.ค. 62 บริษัท เซ็นทรัลพัฒนา จำกัด (มหาชน) หรือ CPN เปิด “ศูนย์การค้าเซ็นทรัล วิลเลจ” บนพื้นที่ 100 ไร่ บริเวณทางเข้าท่าอากาศยานสุวรรณภูมิ (บางนา-ตราด) กม.15 อีกห้างหรูในจังหวัดสมุทรปราการ แม้ ว่าเกิดข้อพิพาทกับบริษัท ท่าอากาศยานไทย จำกัด (มหาชน) หรือ AOT ก็ตาม
เช่นกันเพียงไม่ถึงปีล่าสุด 19 มิ.ย. 63 ที่ผ่านมา กลุ่ม “สยามพิวรรธน์” กับ “ไซม่อน พรอพเพอร์ตี้ กรุ๊ป” (จากสหรัฐฯ) เปิดตัวศูนย์การค้า “สยาม พรีเมียม เอาท์เล็ต” บนเนื้อที่ 150 ไร่ ริมถนนมอเตอร์เวย์ อ.บางเสาธง จ.สมุทรปราการ
แน่นอนว่าระดับ “สยามพิวรรธณ์” เริ่ดหรูอลังการต้องมาก่อน ขายจุดเด่นที่แบรนด์ชั้นนำระดับโลก อาทิ Burberry, Balenciaga, Bally, Breitling, CK, Furla, Hugo Boss และ Montblanc มาร่วมเปิดร้านลักษณะเอาท์เล็ตในไทย แถมมีอีกกว่า 200 แบรนด์ ด้วยการมอบส่วนลดสูงสุดถึง 70% และเพิ่มโปรโมชั่นออนท็อปอีก 10-15%
เอาเป็นว่าจัดหนักจัดเต็ม..ให้สมกับสโลแกน “พรีเมียม เอาท์เล็ตตัวจริง ที่แรกหนึ่งเดียวในประเทศไทย” (The first premium outlets in Thailand) ห่างสนามบินสุวรรณภูมิ เพียง 15 นาที พร้อมเปิดตัวผ่านเฟซบุ๊ก Siam Premium Outlets Bangkok ของ “สยาม พรีเมียม เอาท์เล็ต” ที่มีคนติดตาม 15,000 คน ด้วยการ Live ถ่ายทอดสด Virtual Tour ครั้งแรก
งานนี้ร้อนถึง “ศูนย์การค้าเซ็นทรัล วิลเลจ” เอาท์เล็ตฝั่ง อ.บางพลี จ.สมุทรปราการ จัดแคมเปญรับน้องภายใต้โปรโมชั่น “ซูเปอร์แบรนด์ แกรนด์เซล” ลดราคาครั้งใหญ่ตลอด 2 เดือนเต็มสูงสุดถึง 90% ยาวถึง 31 ก.ค. 63 เลยทีเดียว
เท่านั้นไม่พอ “เซ็นทรัล วิลเลจ” จัดการ Live เฟซบุ๊ก Central Village ที่เคลมว่า มีผู้ติดตามกว่า 200,000 คนเพื่อพา ช้อปปิ้งแบรนด์เนมโปรแรงสุดในประเทศ
ด้วยศักดิ์ศรีกลุ่ม “เซ็นทรัล” และ “สยามพิวรรธณ์” ที่ยอมกันไม่ได้ ทำให้นับจากนี้เกมการตลาด 2 ขั้วเอาท์เล็ตยักษ์ฝั่งตะวันออก จะเริ่มทวีความรุนแรงมากขึ้น กลยุทธ์การตลาดรูปแบบสมัยใหม่จะถูกหยิบขึ้นมาใช้ทุกรูปแบบ โดยเฉพาะสื่อสังคมออนไลน์ หรือการสร้างกระแสต่าง ๆ ไม่เพียงแค่ “ลด-แลก-แจก-แถม” อีกต่อไป
เชื่อว่าสงคราม “ห้าง (หรู) เคียงเมือง” ครั้งนี้ เป็นแค่เริ่มต้นเท่านั้น อุณหภูมิการตลาดจะมีจุดเดือดมากขึ้นไม่แพ้ทำเลใจกลางเมืองและจะเป็นการเปลี่ยนพลวัตธุรกิจห้างสรรพสินค้าไม่น้อยทีเดียว..!